**ПРАВИЛНИК**

**О ОРГАНИЗАЦИЈИ, СПРОВОЂЕЊУ, ИЗДАВАЊУ СЕРТИФИКАТА И**

**ПОСТУПКУ ВОЂЕЊА ЕВИДЕНЦИЈЕ ЗА КРАТКЕ ПРОГРАМЕ СТУДИЈА**

Члан 1.

Ради стручног оспособљавања студената и свршених средњошколаца (у даљем тексту полазници) за укључивање у радни процес, изводе се кратки програми студија (у даљем тексту КП) који имају јасно дефинисану структуру, сврху, исходе учења и за које се издаје (национални) сертификат о завршеном кратком програму са описим посла за који оспособљавају полазници и стеченим компетенцијама.

Циљ увођења КП у образовни систем Републике Србије, јесте да се омогући, у кратком временском периоду, ефектно и ефикасно образовање и обука стручњака за конкретан посао на основу исказане потребе послодавца.

КП који по врсти, нивоу и обиму знања и вештина за које обучавају полазнике, одговарају високом образовању, јесу кратки програми студија.

Члан 2.

КП чини осмишљени скуп предмета и праксе/обуке који за циљ имају да обезбеде стицање ужих и функционално повезаних знања и вештина, ради оспособљавања полазника за обављање конкретног посла који по врсти и нивоу компетенција и сложености одговара високом образовању.

КП за конкретно радно место/занимање може решити акутне проблеме у Србији и недостатак образованих радника за поједина радна места, али и обрнуто, може омогућити стварање нових радних места за образоване особе.

КП треба да пружи много бољу и ефикаснију обуку и припрему за конкретне послове на конкретним радним местима/занимањима.

Члан 3.

КП је, по правилу, усклађен са захтевима тржишта.

ВШУ може донети и изводити КП само ако има подршку послодаваца што се документује уговором о исказаној потреби, изјавом послодаваца о позитивном вредновању предлога курикулума и/или изјавом о спремности бар једног послодавца да ће своје запослене уписати на КП или ће, после додатног тестирања и избора, ангажовати лица која су стекла сертификат о завршеном КП.

Члан 4.

КП може да донесе и реализује акредитована високошколска установа (у даљем тексту ВШУ) из научно образовне или уметничке области у којој има акредитован најмање један студијски програм.

КП не подлеже процесу акредитације који је предвиђен за студијске програме.

Приликом акредитације, ВШУ наводи спремност да организује кратке програме из области у којој има акредитован и реализован бар један студијски програм. Такође, ВШУ мора ову активност имати наведену у своме статуту и поседовати одговарајућа акта (нпр. Правилник о поступку припреме, усвајања и контроле квалитета кратких програма) којима регулише припрему, доношење и реализацију кратких програма. У оквиру редовних или ванредних спољашњих провера квалитета рада, Комисија за акредитацију и проверу квалитета контролише и ову врсту активности ВШУ и доноси одговарајуће корективне мере, уколико утврди постојање неправилности у раду. Сва акта ВШУ, па и она која се односе на регулисање реализације кратких програма морају бити у складу са ЗОВО и другим законским и подзаконским актима која се односе на овај вид образовања.

У зависности од образовног задатка, обима и карактера знања и вештина које треба да обезбеди полазнику и сложености посла за који га припрема, КП може бити организован у оквиру академске и струковне врсте високог образовања у оквиру првог и другог степена.

Члан 5.

КП се организује у обиму наставног процеса од 300 до 600 часова активне наставе (30-60 ЕСПБ), може трајати од 3 до 18 месеци и обезбеђује стицање националног сертификата.

За организацију КП важе општа правила усвојена за високо образовање и то: оптерећење полазника током радне недеље износи максимално 40 сати, од тога 20-30 сати контактне наставе.

Активна настава обухвата теоријска предавања и практичне вежбе у обиму од 20-30 часова (односно интегрисана предавања и вежбе) недељно и додатну праксу/обуку на радном месту у обиму од 10-30 % од часова активне наставе.

Наставни процес примењен за реализацију КП мора бити усаглашен са општим принципима рада акредитованих ВШУ.

Настава на КП може бити организована на три начина и то: класично у просторијама ВШУ у којима она изводи акредитоване студијске програме, као настава на даљину и комбиновањем ова два начина.

Настава на КП одвија се независно од наставе на академским или струковним студијама.

Члан 6.

Признавање ЕСПБ кратких програма при упису програма ОАС и ОСС.

Лице које је завршило КП, а жели да упише неки програм ОСС или ОАС, мора да редовним путем (пријава на конкурс, пријемни испит, вредновање велике матуре) упише прву годину студијског програма. На основу молбе студента, ВШУ може да призна предмете/делове предмета које је студент полагао у оквиру кратког програма, зависно од степена преклапања са предметима уписаног студијског програма. ВШУ може да донесе посебну одлуку о признавању са образложењем (у складу са Правилником о поступку припреме, усвајања и контроле квалитета кратких програма које је високошколска установа претходно усвојила), у којој ће бити наведени предмети/делови предмета који су положени у оквиру кратког програма и одговарајући број ЕСПБ који ће бити признати на уписаном студијском програму.

Члан 7.

КП може организовати ВШУ самостално или као заједнички програм који организују две или више ВШУ из земље или из иностранства. Високошколске установе које организују и изводе заједнички програм, закључују уговор којим се регулишу сви елементи неопходни за реализацију КП.

Надлежни органи усвајају Документ о реализацији заједничког кратког програма, у коме се дефинишу сви елементи који обезбеђују испуњење одговарајућих стандарда за извођење заједничког КП у оквиру ВШУ или на нивоу Универзитета. У њему су Одлуке о усвајању документа на стручним органима ВШУ.

Основни елементи садржаја документа су:

Подаци о кратком програму којима се доказује испуњеност стандарда и Специфичности.

Специфичности обухватају:

* Ангажовање кадровских, материјалних и просторних ресурса сваке ВШУ посебно.
* Обавезе сваке ВШУ у процесу извођења КП.
* Извори финансирања и начин покривања трошкова.

Две и више установе које имају статус правног лица и које морају имати дозволу за рад од стране Министарства просвете Србије, могу да предложе заједнички КП. Заједнички КП се остварују у седиштима акредитованих високошколских установа, при чему се прецизно дефинишу делови КП који се реализују у појединим седиштима.

Сертификат потписују овлашћена лица акредитованих високошколских установа које учествују у реализацији КП у случају заједничког сертификата, односно лица која су овлашћена да потписују двоструки сертификат.

Акредитоване ВШУ које организују кратке програме, заједнички подносе документацију у складу са чл. 8 Правилника, Националном савету за високо образовање Србије.

Члан 8.

Свака акредитована ВШУ која организује кратки програм у обавези је да достави податке о програму и реализацији програма НСВО.

НСВО ће формирати националну евиденцију кратких програма. Детаљна процедура формирања националне евиденције и начина евидентирања кратких програма у Републици Србији, полазника и издатих националних сертификата биће разрађена у одговарајућим подзаконским актима које доносу НСВО.

Полазник који је положио све испите или је прошао верификацију стеченог знања и вештина, тј. успешно стекао предвиђене исходе учења, добија национални цертификат о завршеном кратком програму. Ова јавна исправа представља потврду да је полазник обучен и оспособљен да обавља конкретан посао.

У додатку сертификата, наводе се:

а) списак предмета, које је студент положио, са припадајућим ЕСПБ и добијеном оценом;

б) знања и вештине, као исходи учења, које је стекао студент, а који су релевантни за посао за који се издаје сертификат;

ц) опис посла за који је носилац сертификата оспособљен.

Образац националног сертификата је јединствен, штампан на једном месту, прописан од стране од стране Министарства просвете, науке и технолошког развоја, а на основу извештаја ВШУ о одржаном кратком програму и броју полазника који су га успешно завршили, додељују се серијски бројеви образаца..

ВШУ је дужна да води евиденцију о реализованим КП у складу са Законом о високом образовању и са својим општим актима.

Евиденција се води у електронској форми.

Члан 9.

Свака акредитована ВШУ која организује кратки програм у обавези је да достави податке о програму и реализацији програма НСВО, Пропратно писмо;

* Уверење о акредитацији ВШУ;
* Уверење о акредитацији студијског програма из научно-образовне или уметничке области којој припада и КП.

Документацију о КП представља:

* назив КП;
* циљ и исход КП;
* опис посла за који се припремају полазници;
* информацију о праву уписа и неопходним компетенцијама полазника;
* одлуку ВШУ о доношењу КП;
* уговор са бар једним послодавцем који је спреман да ангажује полазнике који заврше КП (с тим што послодавац има право избора лица које запошљава), или са послодавцем који је спреман да своје запослене пошаље на додатну обуку кроз кратки програм;
* курикулум са подацима о предметима, распореду предмета и њиховој условљености;
* број ЕСПБ који обезбеђује КП (и сваки предмет), односно на други начин јасно изражен обим наставног процеса;
* за сваки предмет јасно дефинисани: циљ, исходи учења и обуке, програмски садржај, начин и методе извођења наставе, начин провере стеченог знања и полагања завршног испита, наставна литература и обим изражен бројем ЕСПБ, односно на други јасан начин;
* списак наставног особља са основним професионалним подацима и податком о начину ангажовања;
* Уговор са наставном базом за реализацију дела практичне наставе, праксе/обуке.

Прилажу се оверене фотокопије докумената.

Орган пословођења ВШУ гарантује:

1. тачност података у документацији за евидентирање КП;
2. на крају сваке школске године испуњавање обавезе достављања информације о броју издатих сертификата.

Члан 10.

ВШУ може изводити КП након увођења у евиденцију Националног савета за високо образовање, односно 30 дана по достављању уредне документације за евидентирање КП.

Члан 11.

ВШУ својим актима дефинише начин и поступак доношења КП, број полазника, динамику реализације, поштовање одговарајућих радних стандарда (организација рада и методички аспекти студија), контролу квалитета, континуирано унапређивање квалитета студија, вођење евиденције о реализацији КП.

ВШУ може својим актима да одреди поступање везано за признавање предмета/делова предмета имаоцима националног сертификата, који се упишу на акредитован студијски програм.

Једном донет КП може бити реализован за потребе и других послодаваца, по динамици која не угрожава квалитет наставног процеса и не омета редовно извођење акредитованих студијских програма.

Број полазника који су уписани на КП треба по могућности ускладити са потребама које су исказане у уговору са послодавцем/послодавцима, односно одређен је у складу са постојећим кадровским, просторним и организационим могућностима ВШУ које обезбеђују потребан квалитет наставног процеса и не ометају редовно извођење других акредитованих студијских програма.

Члан 12.

Документација коју ВШУ припрема приликом припреме и доношења КП мора да садржи:

А. Одлуку одговарајућег органа ВШУ о започињању процедуре припреме КП;

Б. Уговор са бар једним послодавцем који је спреман да запосли полазнике који заврше кратки програм (с тим, што он има право избора лица које ангажује) или са послодавцем који је спреман да своје запослене пошаље на додатну обуку кроз КП;

Ц. Образложења.

Образложења се односе на следеће:

1. Циљ и исход КП.
2. Опис посла за који се припремају полазници.
3. Информацију о праву уписа и неопходним компетенцијама полазника.
4. Оглашавање, начин рангирања и уписа полазника.
5. Курикулум.
6. Број ЕСПБ који обезбеђује КП, односно на други начин јасно изражен  
   обим наставног процеса.
7. За сваки предмет јасно дефинисани: његов циљ, исходи учења и обуке,  
   програмски садржај, начин и методе извођења наставе, начин провере  
   стеченог знања и полагања испита, наставна литература и обим изражен  
   бројем ЕСПБ, односно на други јасан начин.
8. Списак наставног особља са основним професионалним подацима.
9. Обавезе кандидата.
10. Величину наставне групе.
11. План реализације наставе.
12. Процедуре за управљање квалитетом кратког програма.
13. Податке о висини школарине, тј. материјалне противвредности која мора да буде уплаћена за право уписа и реализације наставе кратког програма, а коју измирује приликом уписа.
14. Кратки програм треба да укључи и стручну праксу у некој фирми на послу за кога се студент кратког програма образује. Стручна пракса и обука на радном месту треба да траје од 10% до 30% у односу на време трајања кратког програма; може бити изражена и у ЕСПБ.

ВШУ може својим актима детаљније дефинисати садржај документације за доношење КП.

Члан 13.

Курикулум КП садржи списак обавезних и изборних предмета, њихов распоред по семестрима/блоковима, број часова, обим и међусобну условљеност.

У припреми курикулума ВШУ мора водити рачуна о равномерном оптерећењу полазника.

КП може имати изборне предмете када је то потребно и оправдано за бољу припрему полазника.

Предмети који чине КП мањег су обима и имају конкретнији и комбиновани (мултидисциплинаран) садржај и организацију у односу на предмете на студијским програмима, академског и струковног образовања.

По свом обиму и структури, предмети у оквиру кратких програма представљају јединствену комбинацију теоријских и практичних знања и вештина (из различитих научних/стручних/уметничких области) и праксе/обуке за њихову конкретну примену за решавање одређеног проблема/радног задатка/операције у оквиру конкретног посла коме је посвећен КП.

Настава КП може бити организована кроз блок систем, односно као концентрисана настава само једног предмета са провером стечених знања и вештина, непосредно по завршетку наставе предмета.

Успешност студента континуирано се прати током наставе и изражава поенима. Максималан број поена износи 100 по сваком предмету.

Полазник стиче поене на предмету кроз рад у настави и испуњавању предиспитних обавеза и полагање испита. Максималан број поена које полазник може да стекне кроз предиспитне обавезе током активне наставе и праксе износи 70.

Провера знања и стечених вештина, као и обученост полазника по завршетку наставе из једног предмета врши се кроз испит који може бити организован на начин који најбоље омогућава сагледавање исхода учења и обуке.

Начин провере исхода учења и обуке, саставни је део података које ВШУ наводи у документацији која прати сваки предмет.

Члан 14.

У реализацији наставе на КП могу бити ангажована лица у звању: предавач, професор струковних студија, доцент, ванредни професор, редовни професор, асистент и сарадник у настави.

За потребе реализације наставе на КП, ВШУ може ангажовати и предаваче ван радног односа, наставнике страних језика, наставнике вештина и сараднике ван радног односа.

За потребе реализације дела практичне наставе, или праксе/обуке која се реализује ван ВШУ, ВШУ може изабрати у звање сарадник ван радног односа (сарадник практичар) лице запослено у установи где се део практичне наставе, или пракса/обука реализује.

ВШУ својим актима прецизира услове које треба да задовоље стручњаци из праксе да би били укључени у реализацију КП као наставници и сарадници ван радног односа: нпр. високо образовање првог степена, објављени стручни или уметнички радови/остварења у одговарајућој области, радно искуство на пословима за које се студенти обучавају, способност за педагошки рад и сл.

ВШУ може уговором о ангажовању или уговором о допунском раду да ангажује предаваче, сараднике и туторе (онлајн студија) који имају неопходне компетенције (знања и вештине) и референце из области струке за коју се ангажују.

Број наставника који учествују у реализацији наставе на КП одговара потребама програма и зависи од броја предмета и броја часова теоријске и практичне наставе. Ангажовање по наставнику на КП не може бити веће од просечно 12 часова недељно.

Само наставници који су стално запослени у ВШУ могу бити одговорни наставници за одређени предмет из курикулума КП.

Број сарадника који учествују у реализацији наставе на КП одговара потребама студијског програма и зависи од броја предмета и броја часова практичне наставе. Ангажовање по сараднику на КП не може бити веће од просечно 16 часова недељно.

Члан 15.

ВШУ својим актима одређује услове, начин и поступак именовања наставних база у којима су остварени услови за одвијање дела практичне наставе или пракса/обука за потребе реализације КП.

Међусобна права и обавезе ВШУ и наставне базе могу бити регулисани и уговором на основу кога се припрема и доноси КП.

Члан 16.

Права и обавезе полазника уписаних на КП регулисане су Законом о високом образовању, те појединачним уговором између ВШУ, студента и послодавца који је своје запослене уписао на КП.

Полазник има право на:

1. квалитетно образовање и објективну процену;
2. благовремене и тачне информације о свим питањима која се односе на студије;
3. самоорганизовање и право да изрази своје ставове;
4. једнаке услове студирања који важе за све студенте;
5. различитост и слободу од дискриминације.

Полазник је дужан да:

1. потпише уговор о студирању;
2. поштује опште акте установе;
3. поштује права запослених и других студената у високошколској установи;
4. учествује у доношењу одлука у складу са законом.

Полазник има право на жалбу у складу са статутом ако високошколска установа прекрши неку од обавеза из става 2. тач. 1-3 овог члана.

Члан 17.

Критеријуми за утврђивање школарине одређују се општим актом ВШУ.

ВШУ је дужна да пре објављивања конкурса за упис нових полазника утврди износ школарине за КП.

Школарина обухвата образовне услуге за цео КП.

Школарина обухвата накнаду за редовне услуге које ВШУ пружа полазницима КП.

Редовне услуге из става 5 овог члана утврђују се одлуком универзитета или друге самосталне институције високог образовања.

Критеријуми за утврђивање и одлука о висини школарине треба да буду доступни јавности на званичном сајту ВШУ.

Школарину за КП, по правилу, сносе сами полазници или послодавци који су своје запослене уписали на КП.

Члан 18.

ВШУ својим актима обезбеђује спровођење система квалитета и у оквиру наставе кроз КП.

Члан 19.

Овај правилник ступа на снагу осмог дана од дана објављивања у “Службеном Гласнику Републике Србије ” број.

Председник

Националног савета за високо образовање

проф. др Бела Балинт